Informácia o súčasnom stave.

Dňa 30.06.2003 sa konal kontrolný deň v Čiernej nad Tisou a Vyšnom Nemeckom,  ktorý bol zvolaný osobným listom štátneho tajomníka Ministerstva pôdohospodárstva SR. 
Kontrolný deň spoločne otvorili a viedli štátny tajomníci Ministerstva pôdohospodárstva SR (ďalej len MP SR) a Ministerstva dopravy, pôšt a  telekomunikácií Slovenskej republiky (ďalej len MDPT SR), ktorí všetkým zainteresovaným pripomenuli úlohy z uznesenia vlády a poukázali na vážnosť dobudovania HIS. Zástupcom ŽSR boli všetci prítomní  oboznámení s celou chronológiou výstavby.
Obhliadkou sa zistila skutočnosť, že na prácach sa veľmi pomaly postupuje a sú vážne ohrozené termíny odovzdania HIS do prevádzky. 

HIS Čierna nad Tisou

V súčasnosti je vybudovaná rampa, nad ktorou je vybudovaná hala. V jej blízkosti sa nachádza budova, v ktorej sa po rekonštrukcii zriadia kancelárske priestory, sociálne zariadenia a laboratórium pre účely hraničnej veterinárnej a fytosanitárnej  kontroly.
Dňa 8.4.2003 Štátna veterinárna a potravinová správa Slovenskej republiky zaslala na MDPT a projektovej kancelárii SUDOP, a.s. Košice list Potravinového a veterinárneho úradu (FVO) v Dubline, ktorým bola schválená projektová dokumentácia.
Po viacerých rokovaniach všetkých zainteresovaných bol termín schválenia projektovej dokumentácie do 30.07.2003, vydanie stavebného povolenia a následného začatia stavebných prác. Termín dobudovania HIS je prioritnou stavbou ŽSR a v zmysle uznesenia vlády č. 194 z 19.3.2003 je stanovený  do 30.11.2003. 

HIS Vyšné Nemecké

Dňa 8.4.2003 zaslala Štátna veterinárna a potravinová správa Slovenskej republiky Colnému riaditeľstvu Slovenskej republiky list Potravinového a  veterinárneho úradu (FVO) v Dubline, ktorým bola schválená projektová dokumentácia.
Dobudovanie HIS v zmysle uznesenia vlády č. 194 z 19.3.2003 sa predpokladalo do 30.6.2003. Aj napriek skutočnosti, že FVO v Dubline schválil projektovú dokumentáciu bez ďalších pripomienok, stavebné práce sa začali až koncom júna 2003, z čoho vyplynulo, že sa termín odovzdania stavby nesplnil.  

HIS Bratislava-letisko

V súčasnej dobe Inžiniering SK Bratislava pripravil projekt pre územné konanie. Po zapracovaní pripomienok ŠVPS SR z 11.7.2003 bude vypracovaný projekt pre stavebné konanie, ktorý bude odoslaný na schválenie do Dublinu. Dokončenie výstavby HIS sa v harmonograme  plánovalo do 1.1.2004. Termín ukončenia však bol posunutý na 27.4.2004.

Z dôvodu všetkých stavebných a rekonštrukčných prác, ktoré sú v kompetencii Železníc Slovenskej republiky a Colného riaditeľstva Slovenskej republiky, ktoré sú zároveň v plnej miere zodpovedné za časový harmonogram ich dokončenia navrhujeme, aby gesciu nad dobudovaním hraničných inšpekčných veterinárnych a fytosanitárnych staníc na hraničných priechodoch Vyšné Nemecké, Čierna nad Tisou a Letisko Bratislava v plnej miere prebrali uvedené rezorty.